ອາທິດຜ່ານມານີ້ ທີ່ສະໂມສອນໃຫຍ່ນະຄອນ ຫຼວງພະບາງ ຈັດກອງປະຊຸມຖອດຖອນບົດຮຽນ ວຽກງານຄຸ້ມຄອງຊີວະນາໆພັນ ເຂດອະນຸລັກຢູ່ນະຄອນ ຫຼວງພະບາງ ແລະເມືອງຈອມເພັດ, ໂດຍເປັນປະທານຂອງ ທ່ານ ວຽງທອງ ຫັດສະຈັນ ເຈົ້ານະຄອນ ຫຼວງພະບາງ ມີຕາງໜ້າການນຳເມືອງຈອມເພັດ, ພ້ອມດ້ວຍຫົວໜ້າ-ຮອງຫົວໜ້າຫ້ອງການອອ້ມຂ້າງ ແລະອົງການປົກຄອງບ້ານເຂົ້າຮ່ວມ. ພິທີ ທ່ານ ສຸພານຸສິດ ອາລຸນ ຫົວໜ້າຫ້ອງການຊັບພະຍາກອນ, ທຳມະຊາດ ແລະ ສີ່ງແວດລ້ອມນະຄອນ ຫຼວງພະບາງ ໄດ້ຜ່ານບົດລາຍງານວ່າ: ການຈັດຕັ້ງປະຕິບັດວຽກ ງານຄຸ້ມຄອງ ປົກປັກຮັກສາຊີວະນາໆພັນໃນເຂດອະນຸລັກ ໄດ້ປະຕິບັດຕາມຂໍ້ຕົກລົງຂອງທ່ານເຈົ້າແຂວງ ແລະແຜນການ ເຄື່ອນໄຫວປີ 2017 ຫາ 2024 ໃນນັ້ນ ເຂດອະນຸລັກຊີວະນາໆພັນຈຸດທີ່ 1 ແມ່ນກຳນົດເອົາແຕ່ປາກນ້ຳຄານ ຫາ ແກ້ງຍອງ ເຂດບ້ານດອນແກ້ວ ມີຄວາມຍາວກວ່າ 8 ກິໂລແມັດ, ເນື້ອທີ່ 85,86 ເຮັກຕາ, ກວມເອົາ 14 ບ້ານ, ໄດ້ຮັບຮອງປະກາດເປັນທາງການໃນວັນທີ່ 13 ກໍລະກົດ ປີ 2017 ເປັນຕົ້ນມາ ຈາກນັ້ນ ວັນທີ 25 ພຶດສະພາ 2020, ໄດ້ມີການຂະຫຍາຍອອກເປັນຈຸດທີ 2 ເຊື່ອມຕໍ່ກັນໃນເຂດນໍ້າຂອງ ເລີ້ມແຕ່ຊາຍແດນບ້ານຊຽງເຫຼັກ-ໂພນສະອາດ ລົງຮອດຜາຕັດແກ້ມີລວງຍາວກວ່າ 7 ກິໂລແມັດ, ກວມເອົາ 15 ບ້ານ, ຜ່ານການປະຕິບັດວຽກງານຂອງຄະນະກຳມະການ ໄດ້ກວດກາພົບເຫັນ ແລະຈັບໄດ້ຜູ້ລະເມີດລັກລອບລົງຈັບປາດ້ວຍການ ໃຊ້ເບັດ, ມອງ-ໄຊ ແລະອຸປະກອນຫາປາອື່ນໆ ຈຳນວນໜຶ່ງ ເຊີ່ງໄດ້ດຳເນີນການສຶກສາອົບຮົມກ່າວເຕືອນ ແລະປັບໃໝຕາມລະບຽບການ. ຈາກນັ້ນ ໄດ້ມີການຜ່ານຂໍ້ຕົກລົງຂອງທ່ານ ເຈົ້າແຂວງ ຕໍ່ອົງການປົກຄອງບ້ານ ເພື່ອພ້ອມກັນປຸກລະດົມແນວຄິດໃຫ້ພະນັກງານ, ທະຫານ ຕໍາຫຼວດ ລວມທັງປະຊາຊົນທັງພາຍໃນ ແລະຕ່າງປະເທດໃຫ້ເຂົ້າໃຈ ແລະພ້ອມກັນປົກປັກຮັກສາຊີວະນາໆພັນໃຫ້ກວ້າງຂວາງ. ຕອນທ້າຍ ທ່ານ ວຽງທອງ ຫັດສະຈັນ ໄດ້ເນັ້ນໜັກໃຫ້ຄະນະກຳມະການ ແລະອົງການປົກຄອງບ້ານ ສືບຕໍ່ປະຕິບັດລະບຽການທີ່ວາງອອກໃຫ້ເຂັ້ມງວດ, ສືບຕໍ່ໂຄສະນາລະບຽບການຜ່ານພາຫະນະສື່ມວນຊົນເຊັ່ນ: ໂທລະພາບ, ວິທະຍຸກະຈາຍສຽງ ແລະຂ່າວສານຊ່ອງທາງອ່ອນລາຍ, ພ້ອມທັງປັບປຸງ-ແຕ່ງຕັ້ງຄະນະກຳມະການຕິດຕາມກວດກາ ໃຫ້ມີຄວາມສອດຄ່ອງ, ເພື່ອເປັນເຈົ້າການກວດກາຢ່າງເປັນປົກກະຕິ, ປຸກລະດົມທືນນໍາທຸກພາກນັກທຸລະກິດ, ໂຄງການຕ່າງປະເທດ, ບຸກຄົນ, ນິຕິບຸກຄົນ ແລະອື່ນໆ ປະກອບສ່ວນເຂົ້າໃນການປົກປັກຮັກສາຊີວະນາໆພັນ, ສ້າງເປັນບ່ອນເກືອປາ-ຊົມປາ ເພື່ອດຶງດູດນັກທ່ອງທ່ຽວ ໃຫ້ເຂົ້າມາທ່ຽວຊົມ ນະຄອນ ຫຼວງພະບາງ ນັບມື້ນັບຫຼາຍຂຶ້ນ.
ຂ່າວນະຄອນຫຼວງພະບາງ: ສົມພອນ ວິໄລຜົນ